次韻寄酬無言兄頒政二章  其二
作者：劉一止
朝代：宋

paragraphs: 自公之出矣，豈不旦夕思。
人情劇險艱，太行未足危。
十年江湖心，鷗鳥識忘機。
却來鵷鷺行，方寸交喜悲。
晚被天語溫，習如和風吹。
凡公宿昔交，誰不勝兩眉。
如我故陸沈，筆耕遇比饑。
胸腹抱介介，何以取世資。
時哉今唐虞，不出斯無時。
苕之水洋洋，我饑實樂之。
如何磊落人，頗復誤見期。
誰能叩人門，受彼在亡辭。
吸飲風露寒，身輕會孤飛。
明時自嗟拙，敢賦衡門詩。